SUID-AFRIKAANSE RADIOLIGA 
SARLNUUS SONDAG 1 JUNIE 2003 


U luister na amateurradiostasie ZS6SRL van die Suid-Afrikaanse Radioliga, die 
nasionale vereniging vir amateurradio in Suid-Afrika, met `n nuusbulletin wat 
elke Sondag om 08:15 Sentraal Afrika Tyd (SAT) in Afrikaans en om 08:30 SAT 
in Engels uitgesaai word. 


Hierdie bulletin is ook op die webwerf van die SARL by www.sarl.org.za, en op 
pakketbulletinborde beskikbaar. 


In die nuus vandag; 


DEPARTEMENT VAN KOMMUNIKASIE SAL AMATEURRADIO VOOR- 
WAARTS NEEM 


KENNISGEWING VAN SARL SPESIALE ALGEMENE VERGADERING 
NOMINASIES VIR RAADSLEDE 

SA AMSAT SAL VOORTGAAN 

SATELLIETE DIE ONDERWERP VAN DIE VOLGENDE INTEGNET 


Bly ingeskakel vir meer besonderhede hieroor en ander nuusitems. Besoek ook 
die SARL-webblad of skakel die SARL-kantoor wat vanaf 09:00 tot 13:00 op 
weeksdae oop is by telefoon 011 675-2893 vir inligting oor hoe om by die SARL 
aan te sluit, boekverkope en alle verwante amateurradio-aangeleenthede. Die 
SARLnuusdiens nooi klubs en individue om nuus aangaande amateurradio op 
die webwerf van die SARL te plaas by www.sarl.org.za/newsinbox.asp nie later 
nie as die Donderdag wat die bulletin voorafgaan. Indien moontlik doen dit asb 
in Afrikaans sowel as Engels. 


U luister na ZS6SRL. 
Die nuus volg in besonderhede: 


DEPARTEMENT VAN KOMMUNIKASIE SAL AMATEURRADIO VOOR- 
WAARTS NEEM 


Die Adjunk Direkteur Generaal van die Departement van Kommunkasie, 
Pakamile Pongwana, sê die Departement sal amateurradio voorwaarts neem 
deur die ontwikkeling van minstens een radioklub in elke provinsie te ondersteun 
ten einde amateurradio in die histories benadeelde gemeenskap te bevorder. 
In sy hoofrede by die WorldSpace AMSATCON 2003 wat verlede Saterdag 
by die Nasionale AmateurRadioSentrum gehou is, het hy gesê: “Ons is in die 
Departement bereid om staatsgeld deur die Departement van Kuns, Kultuur, 
Wetenskap en Tegnologie te neem om die aktiwiteit te bevorder. Gedurende 
die Wêreldkommunikasiedagvierings by Sun City op Sondag 1 Junie, dit is 
vandag, is ons van voorneme om 'n amateurradioklub in Pokeng in die lewe te 
roep. Dit sal met u ondersteuning wees dat ons sal seker maak dat wat ons 
ookal doen, ons dit nie op die verkeerde manier doen nie.” 


Hy het gesê dat die aktiwiteit van en die kundigheid en ondervinding wat ra- 
dioamateurs het kan help om betrokkenheid in Wetenskap en Tegnologie veral 
onder die jongmense te bevorder. Dit is vir die Suid-Afrikaanse Radioliga nodig 
om seker te maak dat ons in die regte rigting beweeg. Sover dit die nuwe regu- 
lasies betref het hy gesê dat van die prosesse nie reg hanteer is nie maar dat hy 
persoonlik die verskeie punte hanteer en met die SARL sal saamwerk ten einde 
'n spoedige einde te bereik. 


In verband met aktiwiteite op die lug het hy gesê dat daar bekommernis is 
rondom dissipline in terme van die aktiwiteite van radioamateurs en dat radioa- 
mateurs dit moet hanteer en die SARL help om te verseker dat wat ookal gedoen 
word amateurradio daarstel as een van die mees gedissiplineerde aktiwiteite. 


Hy het ook `n beroep gedoen op radioamateurs om die begrip van transformasie 
te aanvaar om alle sektore van die gemaanskap in te sluit. Hy het gesê dat dit nie 
deur die regering ontwerp of voorgeskryf kan word nie maar dat dit die resultaat 
van raadpleging moet wees. Hy het versoek dat radioamateurs daar moet wees 
en moet saamwerk. :Laat ons seker maak ons bevorder die aktiwiteite waarin 
julle betrokke is. Dit is vir die beswil van die organisasie wat u verteenwoordig, 
dit is goed vir die land en dit is goed vir die Suid-Afrikaanse gemeenskap as 
geheel.” 


“Daardie soort van samewerking sal u die kampioene maak binne die begrip 
van Nepad. Elkeen in die wêreld neig om na Suid-Afrika te kyk om in Afrika 
aan die voorpunt te wees of te lei in aktiwiteite van so 'n aard. Die President 
het aan almal van ons 'n taak toevertrou om te verseker dat die ondervinding, 
vaardighede en bronne gebruik word tot voordeel van Suid-Afrikaanse burgers 
inwoners van Afrika. Dit is deur samewerking dat ons dit kan bereik. Ek doen 
'n beroep op julle om die uitdaging te aanvaar en daar te wees wanneer Afrika 
u benodig.” 


KENNISGEWING VAN SARL SPESIALE ALGEMENE VERGADERING 


Kennis word hiermee gegee dat in terme van Reël 12.3 van die Grondwet en 
Reëls van die SARL, dat `n Spesiale Alegmene Vergadering gehou sal word 
by die Nasionale AmateurRadioSentruam, SENTECH -gronde, Johannesburg op 
Saterdag 21 Junie 2003 beginnende om (09:00. Registrasie en voorlegging van 
volmagte sal reeds om 08:00 begin. 


Die vergadering word belê in opdrag van die lede teenwoordig by die Algemene 
Jaarvergadering wat op 29 Maart 2003 in Bloemfontein gehou is waartydens 
die Raad se Konsep Begrotingsvoorstelle deur die meerderheid van die lede en 
volmagte verwerp is. 


Die doel van die vergadering is die voortsetting van die AJV-besigheid om die 
Begrotingsvoorstel vir 2004 en die Ledegeldvoorstel vir 2004 te oorweeg. (Items 
8.5, 8.6, en 8.7 van die AJV-agenda). 


NOMINASIES VIR RAADSLEDE 


Daar is tans drie vakatures op die Raad weens die bedanking van die President en 
twee ander vakante poste. Volgens Reël 16.2 word nominasies ingewag van lede 
van die SARL om die vakatures te vul. Indien meer as drie nominasies ontvang 
word, sal 'n stemming gehou word. Elke nominasie moet die volgende insluit: 1. 
Volle name, roepsein en adres van die genomineerde; 2. `n Amateurverwante CV 
van hoogstens 200 woorde; 3. `n Ondertekende verklaring van die genomineerde 
dat hy /sy die nominasie sal aanvaar en op die Raad van die SARL sal dien indien 
verkies; 4. Elke nominasie moet deur `n voorsteller en sekondant onderteken 
wees; 5. Alleenlik volopbetaalde lede (Reël 16.3) van die SARL mag genomineer 
word, voorstel en sekondeer. nie. 


Die nominasies moet die Sekretaris nie later as die sluiting van besigheid teen 
13:00 op Woensdag 18 Junie 2003 bereik nie. Die nominasies moet geadresseer 
word aan: Die Sekretaris, SARL en gepos word aan Posbus 1721 Strubensvallei, 
1735 en gefaks word aan 011 675 2793 


SA AMSAT SAL VOORTGAAN 


SA AMSAT is gereaktiveer en sal voortgaan om amateursatellietaktiwiteit te 
bevorder. Hans van de Groenendaal, ZSGAKV, is die taak opgelê om SA AM- 
SAT as die Interim President te lei. Hy sal deur `n reëlingskomitee bygestaan 
word. Die volgende amateurs is verkies: Gerald Klatzko, ZSGBTD, Craig Gib- 
son, ZR6CG, and Phillip van Tonder, ZS6PVT. Die reëlingskomitee het die mag 
om te ko-opteer. 


Dave Long, Z4SSFR, is verkies tot die reëlingskomitee om `n SA AMSAT-groep 
in KZN te begin. Radioamateurs in ander sentrums van Suid-Afrika word 
uitgenooi om vrywilligers te wees om aktiwiteitsgroepe in hulle gebiede te begin. 
Stuur asb u besonderhede aan SAAMSAT@intekom.co.za. 


Die ledegeld van SA AMSAT is op R50 vasgestel. Verdere besonderhede sal na 
die eerste vergadering van die komitee aangekondig word. 


NARS OPE DAE 


Om die Nasionale AmateurRadioSentrum te Radiokop meer doeltreffend te ge- 
bruik, is daar besluit om die eerste Saterdag van elke maand as 'n ope dag van 
stapel te stuur. 


Die eerste oggend wat ons die sentrum gaan oopstel sal eerskomende Saterdag, 
7 Junie wees. Daar sal gebruik gemaak word van die oggend om 'n kort ver- 
gadering te hou om idees te kry van belanstellendes oor wat van Julie tot en 
met 6 Desember gaan gebeur. 


Ons beoog ook om ten minste een kattebakverkoping te reël plus baie ander 
interessante gebeurlikhede wat betrekking het op amateurradio. 


Die vergadering Saterdag begin om 10:30. 


Indien u die Saterdag nie kan bywoon nie, maar wel jou gedagtes oor wat ons kan 
doen met ons wil deel, stuur dit gerus aan Francois by francois@overflow.do.za 


of faks dit aan O11 475-5946 sodat ons dit by ons lys kan byvoeg. 
MET DIE VOLGENDE INTEGNET SAL SATELLIETE BESPREEK WORD 


Die volgende SARL Integnet sal op Sondagaand 22 Junie plaasvind. Die be- 
sprekingsonderwerp sal amateursatelliete wees met die fokus op inligting vir 
nuwelinge oor hierdie faset van amateurradio. Dit sal 'n detailbespreking in- 
sluit oor hoe om die sogenaamde “maklike” satelliete te gebruik wat nie groot 
belegging in gesofistikeerde nuwe toerusting benodig nie. 


SARL KINDERDAG 


Die volgende kinderdag van die SARL sal op Jeugdag, Maandag 16 Junie op die 
lug wees. Die aktiwiteite sal vanaf 09:00 tot 11:00 op die 20, 40 en 2 m-bande 
plaasvind. Die doel van kinderdag is om jongmense (gelisensieerd of nie) aan te 
moedig om amateurradio te geniet. Dit bied jongmense eiehandige op-die-lug 
ondervinding sodat hulle `n belangstelling kan ontwikkel om in die toekoms'n 
lisensie te verkry. Dit is bedoel om amateurs 'n geleentheid te bied om hulle 
stasies met kinders te deel. 


Omdat die Comrades maraton op dieselfde dag plaasvind, moet kinderdagdeel- 
nemers naam, ouderdom, ligging en gunsteling sportman of -vrou uitruil. Oper- 
ateurs word aangemoedig om jongmense toe te laat om met ander jongmense in 
die land te praat en hulle nie te beperk tot net die uitruil van besonderhede nie. 
Wys die jongmense ook ander bedryfsmodusse soos GG, SATV, pakket, PSK31 
ens. 


Onthou asb. Om jou roepsein as 'n opvoedkundige stasie te registreer indien dit 
nie alreeds gedoen is nie. 


Onthou Maandag 16 Junie is SARL kinderdag; my kinders hoop om met jou 
kinders te praat. 


VERSOEK VIR SPESIALE ALGEMENE VERGADERING 


E] 


n Versoek vir die hou van `n Spesiale Algemene Vergadering van die SARL is 
ontvang van ZS1SM en dertig ander lede in Afdeling 1 waarin gevra word dat 
die President, 'Tesourier en die Finansiële Komitee bedank. 


Die versoek was gestuur aan die President van die SARL wat sedertdien bedank 
het en die Waarnemende President het die saak na die Sekretaris vir aksie 
verwys. 


Ten einde lede die vereiste ses kennisgewingweke toe te laat sal `n datum in 
Augustus benodig word. 


Aangesien daar tans geen fondse beskikbaar is om die kennisgewings te druk en 
aan 1 324 lede te pos nie en om vir reiskostes toe te laat, sal hierdie SAV eers 
plaasvind nadat ledegeldinkomste beskikbaar kom. Dit behoort toe te laat dat 
die vergadering in Augustus 2003 kan plaasvind. 


Geteken: Laurie Devereux ZS5DL Sekretaris 


GG-LESSE IN DIE 80 m BAND 


Isack Greeff, ZS24G, van Port Elizabeth, bied Morsekodelesse van Maandae tot 
Donderdae op 3 636 kHz aan. Sy bedryfskedule is as volg: 18:45 tot 19:00 - 
Die alfabet, syfers en verskeie ander karakters soos die komma, en punt teen 
5 wpm; 19:00 tot 19:45 - Groepe van 5 letters en syfers teen 12 wpm, met 
spraakherhaling tussenin; 19:45 tot 20:00 - Gewone teks wisselende van 12 tot 
30 wpM; 


Isack sal die lesse tot 28 Augustus aanbied. 
2 METER SIMPLEKSHERHALER IN DIE SUID-KAAP OP DIE LUG 


Die Gizmo Amateurradio Forum het op Saterdag 24 Mei die eerste eksperi- 
mentele simpleksherhaler in die Suid-Kaap geinstalleer. Die simpleksherhaler 
verleen dekking in die Mosselbaai/George/ Wildernes omgewing op `n frekwen- 
sie van 145,525 MHz. 


Die herhaler sal hoofsaaklik gebruik word vir eksperimentele en navorsings- 
doeleindes wat onder andere die volgende behels: 


1. Die monitering van 2 meter voortplantingstoestande; 

2. 2 Meter radio- en modulasietoetse; 

3. Die effektiwiteit van `n simpleksherhaler as noodkommunikasiemiddel vir 
mobiele en vaste stasie doeleindes; 

4. Die simpleksherhaler as meduim om gesonde kommunikasieprosedures aan 
te leer weens die tydsbeperking van boodskappe; 

5. Eksperimentering met CTOSS en DTMF gekoppelde stelsels aan die sim- 
pleksherhaler. 


Radioamateurs kan e-posrapporte oor die werking van die herhaler stuur aan 
zsli@mweb.co.za. 


DATUMS OM TE ONTHOU 


NARS ope dag 7 Junie om 10:30; PEARS mikrogolf en Digitale kompetisie op 13 

15 Junie SARL kinderdag 16 Junie 09:00 tot 11:00 Nominasies vir Raadslede 18 
Junie 13:00. SARL SPESIALE ALGEMENE BEGROTINGSVERGADERING 
by die NARS op 21 Junie 09:00. 


Dit bring ons dan aan die einde van hierdie bulletin wat saamgestel is deur 
George, ZS6NE, en gelees is deur ...... vanuit ........ a$ 'n diens aan radioa- 
mateurs, kortgolfluisteraars en elektronikaentoesiaste. 


Die SARL nooi u ook om Sondae om 10:00 na Amateur Radio Mirror Inter- 
national op 17 815, 9 750 en 7 082 kHz en 145,625 MHz in die Oos Londen-, 
145,650 in die Durban-, 145,750 MHz in die Pretoria- en 438,800 MHZ in die 
Sandtongebied te luister. `n Heruitsending kan Maandagaande om 21:00 SAT 
op 3 215 kHz gehoor word. ARMI word deur Telkom en Sentech geborg. 


U het geluister na ZS6SRL, dankie dat u by ons aangesluit het. Baie dankie 
aan diegene wat items vir die bulletins verskaf en aan al die amateurs wat so 


gereëld die herleidings waarneem. 


Hierdie Afrikaanse uitsending eindig nou en SARLNUUS wens u `n aangename 
week toe. 


Totsiens almal. 


/EX 


